รัฐบาลไทย-ข่าวทำเนียบรัฐบาล-“รองนายกฯ สมศักดิ์” เปิดประชุมกองอำนวยการน้ำแห่งชาติ เร่งจัดการน้ำท่วมภาคใต้ เตรียมลงพื้นที่ติดตามสถานการณ์น้ำ ณ จ.ยะลาและปัตตานี 28 ธ.ค. นี้
วันพุธที่ 27 ธันวาคม 2566
27/12/2566
“รองนายกฯ สมศักดิ์” เปิดประชุมกองอํานวยการน้ําแห่งชาติ เร่งจัดการน้ําท่วมภาคใต้ เตรียมลงพื้นที่ติดตามสถานการณ์น้ํา ณ จ.ยะลาและปัตตานี 28 ธ.ค. นี้
รองนายกฯ สมศักดิ์ นั่งหัวโต๊ะประธานการประชุมกองอํานวยการน้ําแห่งชาติ สั่งหน่วยงานบูรณาการการทํางานแก้ปัญหาอุทกภัยในภาคใต้ให้กลับสู่สภาวะปกติโดยเร็วที่สุด และเร่งฟื้นฟูความเสียหายในพื้นที่ประสบภัย
วันนี้ (27 ธ.ค. 66) นายสมศักดิ์ เทพสุทิน รองนายกรัฐมนตรี ในฐานะผู้อํานวยการกองอํานวยการน้ําแห่งชาติ (กอนช.) เป็นประธานการประชุมกองอํานวยการน้ําแห่งชาติ (กอนช.) ครั้งที่ 1/2566 พร้อมกล่าวมอบนโยบายขับเคลื่อนกองอํานวยการน้ําแห่งชาติ ณ ห้องประชุม 301 ตึกบัญชาการ 1 ทําเนียบรัฐบาล และผ่านสื่ออิเล็กทรอนิกส์ โดยมี ดร.สุรสีห์ กิตติมณฑล เลขาธิการสํานักงานทรัพยากรน้ําแห่งชาติ (สทนช.) ในฐานะรองผู้อํานวยการ กอนช. และผู้แทนจากหน่วยงานที่เกี่ยวข้อง เข้าร่วมการประชุม
นายสมศักดิ์ เปิดเผยว่า รัฐบาลโดย นายเศรษฐา ทวีสิน นายกรัฐมนตรี มีความห่วงใยประชาชนในพื้นที่ภาคใต้ จากสถานการณ์ฝนตกหนักถึงหนักมาก ส่งผลให้เกิดอุทกภัยระดับรุนแรงในหลายพื้นที่ โดยเฉพาะ จ.นราธิวาส ยะลา และปัตตานี ซึ่งมีประชาชนได้รับผลกระทบเป็นจํานวนมาก และสถานการณ์น้ํายังมีแนวโน้มแผ่ขยายต่อเนื่องก่อให้เกิดความเสียหายเป็นวงกว้าง จึงได้สั่งการให้เร่งหาแนวทางบรรเทาและควบคุมสถานการณ์ไม่ให้ทวีความรุนแรงมากยิ่งขึ้น โดยต้องผนึกกําลังทุกหน่วยงานบูรณาการทํางานร่วมกัน เพื่อช่วยเหลือและบรรเทาความเดือดร้อน ลดความเสียหายให้กับประชาชนที่ได้รับผลกระทบอย่างทั่วถึงและทันเวลา โดยขณะนี้ได้มีการจัดตั้งกองอํานวยการน้ําแห่งชาติ หรือ กอนช. ขึ้น เพื่อบูรณาการการแก้ไขปัญหาสถานการณ์อุทกภัยภาคใต้ ทั้งนี้ กอนช. จะติดตามสภาพปัญหาและสถานการณ์น้ํา สถานการณ์อุทกภัยในพื้นที่ภาคใต้อย่างใกล้ชิด พร้อมกําหนดแนวทางแก้ไขปัญหาน้ําท่วม รวมทั้งมีการบูรณาการเชื่อมโยงข้อมูลระหว่างกัน เพื่อควบคุมสถานการณ์ไม่ให้ทวีความรุนแรง เกิดผลกระทบน้อยที่สุด และสถานการณ์คลี่คลายกลับสู่ภาวะปกติโดยเร็ว
ทั้งนี้ ได้มอบแนวทางการดําเนินการแก้ไขปัญหาอุทกภัยภาคใต้เพื่อเร่งบรรเทาปัญหาความเดือดร้อนให้แก่ประชาชน โดยให้ สทนช. ร่วมกับหน่วยงานที่เกี่ยวข้อง คาดการณ์ ประเมินสถานการณ์ โดยเฉพาะพื้นที่ที่มีฝนตกสะสมมากกว่า 90 มิลลิเมตร ในช่วงเวลา 24 ชั่วโมง พื้นที่จุดเสี่ยงที่เคยเกิดน้ําท่วมอยู่เป็นประจํา และวางแผนบริหารจัดการน้ําเพื่อให้สถานการณ์อุทกภัยคลี่คลายโดยเร็วที่สุด พร้อมกันนี้ ให้หน่วยงานที่เกี่ยวข้อง โดยเฉพาะหน่วยงานปฏิบัติในพื้นที่ภาคใต้ ติดตาม ตรวจสอบ ซ่อมแซม แนวคันบริเวณริมแม่น้ํา และเร่งกําจัดสิ่งกีดขวางทางน้ํา พร้อมวางแผนการบริหารจัดการน้ําให้เหมาะสม ปรับการบริหารจัดการน้ําในแหล่งเก็บกักน้ําทุกขนาด น้ําในลําน้ํา รวมถึงเขื่อนระบายน้ําและประตูระบายน้ํา ให้สอดคล้องกันตั้งแต่ต้นน้ําถึงปลายน้ําและอิทธิพลของการขึ้น - ลง ของน้ําทะเล โดยการเร่งระบายและพร่องน้ํารองรับสถานการณ์ฝนที่คาดว่าจะตกหนัก โดยให้เร่งระบายน้ําออกจากพื้นที่ให้เร็วที่สุด รวมถึงให้มีการดําเนินการประชาสัมพันธ์สถานการณ์น้ําอย่างต่อเนื่องและใกล้ชิด เพื่อให้ประชาชนเข้าถึงข้อมูลสถานการณ์น้ําและการให้ความช่วยเหลือ
รองนายกรัฐมนตรี เปิดเผยต่อว่า นอกจากนี้ ได้มอบหมายให้หน่วยทหารและหน่วยงานที่เกี่ยวข้องในพื้นที่ระดมกําลังเข้าช่วยเหลือพื้นที่ที่ได้รับผลกระทบอย่างเต็มกําลัง เพื่อบรรเทาความเดือดร้อนในเบื้องต้นเป็นการเร่งด่วน รวมถึงให้กรมป้องกันและบรรเทาสาธารณภัยร่วมกับหน่วยงานที่เกี่ยวข้องดําเนินการฟื้นฟูพื้นที่ประสบภัยให้กลับสู่ภาวะปกติโดยเร็ว เพื่อให้ประชาชนสามารถกลับมาดําเนินชีวิตได้ตามปกติโดยเร็วที่สุด อีกทั้งให้จัดเจ้าหน้าที่เข้าสํารวจและจัดทําบัญชีความเสียหาย เพื่อดําเนินการช่วยเหลือตามระเบียบกระทรวงการคลังฯ ต่อไป ทั้งนี้ ให้หน่วยงานที่เกี่ยวข้องติดตามสถานการณ์และรายงานผลการดําเนินงานให้ฝ่ายเลขานุการฯ กอนช. ทราบทุกสัปดาห์ เพื่อสรุปเสนอต่อคณะรัฐมนตรี และมอบหมายรองผู้อํานวยการ กอนช. ประชุมติดตามความก้าวหน้าการดําเนินงานทุกสัปดาห์ จนกว่าจะกลับเข้าสู่ภาวะปกติ รวมถึงให้ทุกหน่วยงานที่เกี่ยวข้องร่วมกันคาดการณ์และประเมินสถานการณ์เพื่อเตรียมรับมือฝนตกหนักในพื้นที่ภาคใต้อีกระลอกในช่วงปลายเดือน ธ.ค. 66 นี้ด้วย
ด้าน ดร.สุรสีห์ กล่าวเพิ่มเติมว่า กรมอุตุนิยมวิทยาและสถาบันสารสนเทศทรัพยากรน้ํา (องค์การมหาชน) คาดว่า ในช่วงวันที่ 27 - 31 ธ.ค. 66 มรสุมตะวันออกเฉียงเหนือกําลังค่อนข้างแรงที่พัดปกคลุมอ่าวไทยและภาคใต้จะเริ่มมีกําลังอ่อนลง ส่งผลให้ภาคใต้ตอนล่างมีฝนลดลงแต่ยังคงมีฝนตกหนักบางแห่ง โดยจากการติดตามสถานการณ์น้ําในอ่างเก็บน้ําพื้นที่ภาคใต้ พบว่า มีอ่างฯ
ขนาดกลางที่ต้องเฝ้าระวังน้ํามาก รวม 19 แห่ง โดยเป็นอ่างฯ ที่มีปริมาณน้ําเกินความจุ 100% จํานวน 2 แห่ง ได้แก่ อ่างฯคลองแห้ง จ.กระบี่ และอ่างฯคลองหลา จ.สงขลา และเป็นอ่างฯ ที่มีปริมาณน้ํา 80-100% ของความจุ จํานวน 17 แห่ง ในขณะที่สถานการณ์ของอ่างฯ บางลาง จ.ยะลา คาดการณ์ 7 วันล่วงหน้า พบว่าจะมีปริมาณน้ําไหลเข้าสะสม 150 ล้าน ลูกบาศก์เมตร (ลบ.ม.) โดยจะมีปริมาณน้ํา 1,168 ล้าน ลบ.ม. ซึ่งยังคงต่ํากว่าเกณฑ์ควบคุมสูงสุดอยู่ 126 ล้าน ลบ.ม. และต่ํากว่าเกณฑ์ควบคุมอุทกภัย 155 ล้าน ลบ.ม. ทั้งนี้ จะมีการติดตามเฝ้าระวังสถานการณ์น้ําในแหล่งน้ําทุกแห่งอย่างใกล้ชิด
“ปัจจุบันมีพื้นที่ประสบอุทกภัยในภาคใต้ รวม 24 อําเภอ ใน 5 จังหวัด ได้แก่ จ.สตูล สงขลา ยะลา ปัตตานี และนราธิวาส โดยหน่วยงานที่เกี่ยวข้องได้เร่งติดตั้งเครื่องสูบน้ํา เครื่องผลักดันน้ํา จัดกําลังพลให้ความช่วยเหลือประชาชนในพื้นที่อุทกภัย พร้อมทั้งประชาสัมพันธ์สถานการณ์ฝนตกหนัก แจ้งเตือนให้ประชาชนเตรียมรับสถานการณ์น้ําล้นตลิ่งและเตรียมขนของขึ้นที่สูง ทั้งนี้ หน่วยงานที่เกี่ยวข้องภายใต้ กอนช. จะบูรณาการการทํางานร่วมกันเพื่อเร่งคลี่คลายอุทกภัยในพื้นที่ภาคใต้ให้กลับคืนสู่สภาวะปกติโดยเร็วที่สุด ควบคู่ไปกับการให้ความช่วยเหลือประชาชนและฟื้นฟูพื้นที่ที่ได้รับความเสียหาย พร้อมทั้งมีการประเมินสถานการณ์อย่างต่อเนื่อง เพื่อวางแผนบริหารจัดการน้ําให้สอดคล้องกับสถานการณ์ ตามที่รองนายกรัฐมนตรี (นายสมศักดิ์ เทพสุทิน)
ได้มอบหมาย และในวันพรุ่งนี้ (28 ธ.ค. 66) รองนายกรัฐมนตรี จะเป็นประธานการประชุมศูนย์บริหารจัดการน้ําส่วนหน้าในพื้นที่เสี่ยงอุทกภัยภาคใต้ ณ ศูนย์ราชการจังหวัดชายแดนภาคใต้ อ.เมือง จ.ยะลา พร้อมลงพื้นที่ติดตามสถานการณ์อุทกภัยและมอบถุงยังชีพให้แก่ผู้ประสบอุทกภัย ณ บ้านจางา ต.ปะกาฮะรัง อ.เมือง จ.ปัตตานี” ดร.สุรสีห์ กล่าว